
Aevo  recentiore,  in  quo  omnes  rerum  naturalium  scientiae  partes  locupletantur, 
observationum  copiam  semper  semperque  accumulando,  necessarium  videtur  singidas  res, 
ne  turba  earum  clarae  cognitioni  impedimentum  inferat,  universae  subjicere  rationi.  Hoc 
agendi  modo  singula  illustrantur  nec  non  universa.  Novarum  rerum  enuntiatione  enim 
non  noti  solum  cognitio  amplior  redditur  et  clarior,  sed  res  nova  etiam,  si  cognitarum 
ordini  jungitur,  explicatione  non  amplius  caret  nec  perspicuitate. 

Sicuti  contentio  haec  in  omnes  scientiae  naturalis  partes  jure  potest  transferri, 
maxime  perspicua  est,  quam  si  pathologiae  adaptas,  in  qua  obscurarum  vacillan- 
tiumve  rerum  in  memoria  accumulatio  periculum  minitatur  ob  arctissimam  inter  pa- 
thologiam  et  therapiam  conjunctionem.  Igitur  in  observandis  aegritudinibus,  quae  in 
singulis  organis  aut  partibus  corporis  oriuntur,  explicari,  quae  sit  morbi  relatio  ad 
omnem  aegrotantis  constitutionem,  et  quaestionem  solvi,  annon  morbus  localis  non  nisi 
valetudinis  adversae  organismi  totius  manifestatio  sit  judicanda,  necessarium  videtur. 
Medicus,  qui  morborum  organa  singula  afficientium  naturam  investigans  rationem  habet 
connexus  illius  inter  totum  organismum  et  singularum  partium  affectiones  morbosas, 
hoc  modo  saluberrimas  similitudines  inveniet  et  ad  demonstrationem  verae  indolis  et 
evolutionis  morbi  majorem  lucem  afferre  poterit  aeque  ac  ad  cognitionem  artis  sa- 
nandi. — Hoc  respectu  non  infausta  videri  posset  Semiotices  amplificatio , quum 
haec  doctrina  non  singula  solummodo  symptomata  morbosa  tractaret  et  explicaret,  sed 
etiam  cunctas  symptomatum  collectiones  sive  singulas  aegritudinum  imagines  perlu- 
strare conaretur  et  demonstrare,  quomodo  compositae  hae  imagines  interdum  signa 
imo  vero  symptomata  tantum  sint  universae  organismi  conditionis.  — Uberrimus 
pro  hac  scrutationis  pathologicae  methodo  fons  est  illa  organismi  humani  conditio 
sinistra,  quam  scrofulosin  vocamus,  quum  nec  ullum  forsan  telarum  organicarum  syste- 
ma, nec  ullum  imo  organum  in  corpore  humano  possit  inveniri,  in  quo  iste  morbus 
non  appareat  interdum  sub  forma  quadam  distincta  veluti  libera  sive  ab  alia  organis- 
mi conditione  non  pendente.  Plerumque  etiam  morbi  hi  secundarii  nomen  audiunt, 
quod  ad  conditionem  corporis  primariam  nullo  modo  est  referendum.  — Scrofu- 
losis  cum  diversis  morbis  ex  illa  originem  ducentibus,  cum  venenata  illa  prolis  turba, 
optime  nos  docet,  maxime  interesse  medici  originem  cognoscere  tot  singularum  vale- 
tudinis adversae  specierum.  In  paucis  aliis  morbis  medicus,  qui  usum  solummodo  se- 
quitur et  symptomata  curat,  tam  infelix  aegrotisque  perniciosior  est  quam  in  scrofu- 
losi,  si  ignorat,  tale  exanthema,  talem  abscessum  aut  morbum  ossium,  talem  blenor- 
rhoeam  aut  inflammationem  ullum  telarum  systema  corrumpentem  non  nisi  symptoma 
esse  scrofulosis;  dum  medicus  caute  et  religiose  morbi  naturam  perscrutans,  affectionem 
localem  signum  esse  morbi  totius  organismi,  cognoscit  et  hac  ratione  saepius,  organismi 
conditionem  generalem  curans,  in  brevi  temporis  lapsu  illam  tollit,  postquam  medicaster 
ille  forsan  per  annos  remediis  localibus  frustra  adducere  voluerat  faustam  morbi  finem. 

Peculiaris  ejusmodi  forma  scrofulosis  sit  argumentum  dissertationis  hujusce,  in 
qua  corneitidis  scrofulosae  symptomata,  decursum  et  exitus  varios  describere  et  ge- 
neralia quaedam  de  methodo  hunc  morbum  tractandi  jungere  mihi  in  animo  est. 

Ea  brevi  modo  lectori  hic  offero,  quae,  cum  plures  menses  Vindobonae  degerem, 
in  scholis  clinicis  celeberrimi  Friederici  J aeger  cognoscendi  et  illic  aeque  ac  in  con- 
sultationibus ophthalmiatricis,  quae  in  cel.  Jaegeri  domo  habentur  et  maximopere  fre- 
quentantur, saepissime  observandi , mihi  fuit  occasio. 

Corneae  inflammatio  in  scriptis  ophthalmiatricis  anguste  et  in  paucissimis  specia- 
liter tractatur.  Secundum  ea , quae  literis  mandata  inveni , non  nisi  traumatica  et 
scrofulosa  observata  esse  videtur  corneitis;  quum  eam,  quam  Wardrop  (on  the  morbid 
anatoiny  of  the  human  eye.  Tom.  I.  pag.  20.)  cum  variolis  obvenientem  vidit, 
quoad  veram  inflammationis  indolem , etiam  traumaticam  salutari  posse  censeam.  — - 
Traumaticam  vero  hic  omitto  scrofulosae  solae  hasce  pagellas  devovens,  de  qua, 
prout  me  patet,  sequentes  tantummodo  auctores  observationes  suas  speciatiin  pu- 
blicavere : 

Wardrop  on  the  morbid  anatomy  of  the  human  eye.  London,  1819.  Tom.  I.  pag.  15  — 21. 

William  Wallace.  An  Essay  on  a peculiar  inflamruatory  disease  of  the  eye.  Read  1827.  Medico  - chirur- 
gical  transactions.  Vol.  XIV.  1828.  pag.  287  — 322.  — Wallace  autem  morbum  nec  nomine  cornei- 
tidis nec  alio  designat. 

James  Guthrib.  Remarks  on  strumous  Corneitis  and  Iritis.  Edinburgh  Medical  and  Surgical  Journal.  Vol. 
XXIX.  1828.  Art.  XVI.  pag.  315  — 320. 

Num  morbus  ille,  quem  ab  Ammon  (Rust,  Magazin  der  gesammten  Heilkunde 
\ ol.  XXX.  pag.  240  sqq.)  nomine  Inflammationis  orbiculi  ciliaris  in  oculo  humano 
describit,  eorneitidi  scrofulosae,  quam  vocamus,  adnumerandus  sit  nec  ne,  decidere 
non  audeo,  quum  occasio  mihi  non  fuerit,  ab  amico  summe  colendo  ab  Ammon  ro- 
gandi ut  morbum,  quem  inflammationem  orbiculi  ciliaris  vocat,  in  natura  ipsa  mihi 
monstret.  — Ad  descriptionem  suam  respiciens  confiteor  me  proclivem  esse  ad  opi- 
nionem , inflammationem  orbiculi  ciliaris  Ammoni  et  corneitidem  scrofulosam  nostram 
eosdem  esse  morbos. 

Ceteroquin  hic  notare,  necesse  est,  nomen  corneitidis  me  denuo  adhibere,  quia 
morbus  jamjam  a Wardrop  et  Guthrie  in  scripta  ophthabniatrica  sub  hoc  nomine  sit 
inductus  et  quia  non  aliud  habeam  magis  aptum , pro  hoc  proponendum.  Re  vera 
Corneitis  non  sufficit,  quum  cornea  nunquam  sola  aegrotet  sed  etiam  iris,  sclerotica, 
corpus  ciliare , choroidea  imo  forsan  retina  simul  affectae  sint ; de  qua  re  varios 
exitus  morbi , infra  tractandos , praeclara  duco  argumenta , ad  quae  adhuc  accedit, 
quod  interdum  idem  morbus  magis  partem  oculi  posteriorem  corripit  et  corneae  ipsi 
parcet.  Haec  morbi  species  forse  est  Ammoni  inflammatio  orbiculi  ciliaris. 

Corneitis  scrofulosa  igitur  secundum  meam  opinionem  non  est  inflammatio  in 
membranam  corneae  coercita. 


De  corneitide  scrofulosa 


Priusquam  ad  descriptionem  singularum  corneitidis  scrofulosae  formarum,  quales 
hujus  morbi  naturam  indagans  distinguendas  inter  se  putavi,  transeam,  conabor  ima- 
ginem generalem  morbi  ex  cunctis,  quas  observare  licuit,  casibus  erutam  paucis  li- 
neis depingere. 

Saepissime  obvenit  corneitis  scrofulosa  in  liberis  teneris,  praesertim  in  puellis 
septem  ad  quindecim  annorum,  sicuti  omnino  nemo  ignorat,  hac  in  vitae  aetate  scro- 
fulosin  maxime  esse  propensam  ad  morbos  locales  provocandos.  Quum  vero  scro- 

fulosis  generatim  non  in  hac  sola  vitae  periodo  malorum  diversorum  acervum  pro- 
vehat , sic  etiam  corneitis  non  hac  sola  est  propria , sed , raro  quidem  prius, 
saepe  tardius  obvenit.  Vidi  casus  plures  inter  vigesimum  et  trigesimum  annum, 
Guthrie  casum  mandat  hominis  quadraginta  annorum,  et  fig.  10.  tabulae  nostrae  de- 
pingit oculum  feminae  quinquaginta  annorum,  quae,  aliis  malis  scrofulosis  omissis, 
etiam  corneitide  scrofulosa  erat  vexata.  Habitus  corporis  aeque  ac  conditio  orga- 
nismi totius  in  hoc  morbo  eae  sunt,  quae  omnino  scrofulosin  comitantur  et  satis  su- 
perque  omnibus  medicis  notae  sunt.  Corneitis  et  torpidam  scrofulosis  formam  et  flo- 
ridam prosequitur. 

Initium  morbi  indagare  rarissime  medico  facultas  offertur  ob  aegrotorum  negli- 
gentiam,  quae  efficit,  ut  multo  tardius  tantum  aggredantur  medicum  auxilium  quaei  en- 
tes. Aeger  primum  dolorem  prementem  et  tensum,  interdum  etiam  ictus  in  pro- 
fundum porrigentes  in  oculo  sentit;  quanquam  aeger  nihil  insueti  adhuc  in  oculo 
detegere  possit,  tamen  lumen  non  sueto  more  ab  oculo  ferri  potest,  sic  ut  aegrotus 
aut  nictet  aut  oculum  tegere  cupiat;  plerumque  uno  oculo  solummodo  aegrotante 
singulari  capitis  positione  aegri  utuntur,  ne  radii  luminis  oculum  aegrum  offendant, 

diun  oculus  sanus  munere  suo  fungitur;  inclinant  caput  magnopere  in  latus  aegrotans 
et  paullulum  prorsus,  fere  ad  modum  gallinarum  videntes. 

Qui  rerum  status  quum  per  aliquod  tempus  durasset,  post  auctam  adhuc  oculi  ir- 
ritabilitatem apparet  tandem  levis  tenerrimusque  in  sclerotica  rubor  ac  paulo  post  co- 
rona vasorum  rosaceorum,  quae  spatio  uniu„  vel  unius  et  dimidiae  lineae  corneae 
marginem  circumdat;  tunc  cornea  pellucida  quoque  levi  modo  turbari  incipit.  Ex- 
terna corneae  superficie  laevi  ac  nitida  permanente  causam  turbidi  corneae  status  ejus- 
que  sedem  in  ipsa  textura  membranae  illius  quaerendas  puto,  illae  enim  maculae  quae 
inflammationem  membranae  humoris  aquei  celebrant,  facile  a corneitidis  aspectu 
obnubilato  possunt  distingui  ob  eximiam  usque  ad  faciem  internam  corneae  pelluci- 
ditatem,  quae  membrana  humoris  aquei  obnubilata  tantum  interne  limitatur.  — Sequitur 
aucta  lacrimarum  secretio  praecipue  post  lucis  majorem  accessum.  Irritatio  conjunctivae 
bidbi  pluribus  vasibus , quae  magis  magisque  se  evolvunt  et  ex  oculorum  angulis 
ad  corneam  provehunt,  docetur.  Dolores  in  bulbo  nec  non  in  regione  supraciliari 
perdurant  inde  a primis  diebus  aegritudinis.  Vis  videndi  diminuitur  ad  rationem 
aucti  status  turbidi  corneae.  Aeger  doloribus  capitis  interdum  ac  febre  laborat  om- 
nique , quod  febrem  irritativam,  quam  vocant,  solet  concomitari. 

Hac  morbi  periodo  etiam  Iris  affici  solet;  pupilla  interdum  in  formam  irregu- 
larem trahitur,  quanquam  paullulum  tantummodo;  plerumque  solito  magis  contracta 
est  pupilla;  animadvertere  interdum  licet  variationem  quandam  coloris  iridis;  vi- 
dendi facultas  tunc  magis  magisque  turbatur. 

Nisi  morbus  huc  usque  provectus  remediis  opportunis  temperatur,  corneae  inflam- 
matio celeriter  crescit  et  omnia  symptomata  inflammatoria  aequa  ratione  augentur. 
Cornea  turbidior  adhuc  facta  colore  lacteo  flavescente  rosaceo  ornatur  sic  ut  iris  vix 
perluceat  et  pupilla  dubia  tantum,  quasi  umbra,  animadverti  possit.  Hoc  in  cul- 
mine morbi  symptoma  quoddam  in  cornea  apparet,  quod  pro  corneitide  definitivum 
duco:  omnis  enim  corneae  superficies  quae  sub  conjunctiva  adhuc  est,  vesiculis  par- 
vissimis tegi  videtur , sic  ut  cornea  aspectum  praebeat  superficiei  arena  subtilissima 
conspersae,  supra  quam  demum  conjunctiva  sana  sit  ducta.  Hoc  symptoma  nunquam 
non  inveni.  Similis  aspectus  vesiculorum  sive  arenae  adspersae  etiam  in  facie  inter- 
na corneae  observari  potest  in  membrana  humoris  aquei  inflammata,  tunc  vero  ipsius 
corneae  textura  aeque  ac  facies  externa  purae  sunt  et  pellucidae.  — Illo  tempore, 
quo  aspectus  arenosus,  quem  descripsi,  inflammatione  nascitur,  rubor  coronae  vaso* 

rum  circa  corneam  splendidior  fit  et  levem  coccineam  tincturam  assumit.  Prore- 
punt vasa  subtilia,  imo  vasorum  fasciculi,  in  corneam,  cujus  margini  lioc  modo  rube- 
dinis quidam  fulgor  praebetur.  Hac  vasorum  in  superficiem  corneae  continuatione 
interdum  gignitur  sanguinis  quaedam  stagnatio  in  vasis  corneae , quae  singulas  ma- 
culas subfuscas,  primo  conspectu  sugillationibus  similes,  in  margine  corneae  depin- 
git; opinionem,  sugillationes  esse  maculas  istas,  refellit  et  incerta,  haud  circumscripta 
atque  margine  diffluente  praedita  figura,  et  decursus  illarum  cum  inflammationis  gradu  va- 
riantium ejusdemque  cum  solutione  vanescentium,  et  tandem  exitus  illarum,  quae  nec  indu- 
ratione  remanent  nec  processu  morbifico  excernuntur.  Hisce  argumentis  adductus  maculas 
istas,  quarum  haud  exiguam  in  fig.  1.  tabulae  nostrae  in  margine  superiori  corneae  depic- 
tam invenies,  sanguinem  intra  vasa  stagnantem  esse  puto.  — Inter  hanc  periodum 
summi  gradus  morbi  etiam  rubor  inflammatorius  in  sclerotica  tali  modo  potest  cres- 
cere, ut  tota  sclerotica  rosacea  sit  cum  aliquo  colore  coccineo  admixto  5 et  quidem 
sclerotica,  si  accuratius  illam  perlustramus,  lineis  teneris  rosaceis,  quae  versus  marginem 
corneae  radiatim  conveniunt,  picta  videtur.  Vasa  plerumque  etiam  in  conjunctiva  magis 
evoluta  sunt,  quanquam  membrana  haec  ceteroquin  nec  inflammata  nec,  quod  secretio- 
nes attinet,  mutata  sit.  — Hic  rerum  status  saepe  per  longum  temporis  spatium,  haud 
raro  per  plures  menses,  in  oculo  persistit,  morbo  mox  aucto  quodammodo,  mox  di- 
minuto. Si  apta  medendi  methodus  adhibetur  et  praesertim  magna  cum  patientia 
nec  non  perseverantia  peragitur,  vix  dubium  est,  quin  inflammatio  vincatur,  id  quod 
sero  quidem  accidit  sed  plerumque  sine  tantis  desorganisationum  vestigiis,  quanta  ex- 
spectanda opinaris , si  morbum  comparas  in  culmine  vigentem.  Sin  autem  morbus 
non  curatur,  periculum  est,  ne  videndi  facultas  aut  diminuatur  aut  deleatur  ope 
varii  exitus  quo  corneitis  scrofulosa  terminari  potest,  scilicet  ope  leucomatis,  staphy- 
lomatis  corneae,  staphylomatis  iridis,  staphylomatis  corporis  ciliaris,  staphylomatis 
scleroticae  et  fortasse  etiam  amaurosis  ope.  — De  morbis  his  consecutivis  infra  copiosius 
disseram;  in  hoc  loco  permissionem  quaeso,  nonnulla  ad  descriptionem  generalem 
corneitidis  scrofulosae  adjiciendi  de  diversis  illius  formis,  quas  ex  situ  et  indole  morbi 
disjungere  ausus  sum. 

Si  situm  respicimus,  tres  formae  videntur  discernendae: 

1^  Qua  pars  anterior  bulbi  prae  aliis  aegrotat,  uti  fig.  1,  2 et  3 depingunt.  Huic 
speciei  insigniter  propria  est  morbi  imago,  quam  supra  generalem  proposui;  hac  de  causa 

pluria  hic  adhuc  referre  non  necessarium  mihi  videtur.  Exitus  hujus  speciei  sunt 
leucoma,  staphyloma  corneae  et  staphyloma  iridis. 

2)  Qua  pars  media  bulbi,  id  est,  systema  ciliare,  magis  afficitur.  Hujus  for- 
mae imagines  in  fig.  4 et  5 sunt  depictae.  In  hac  specie  aeque  ac  in  prima,  cor- 
neae textura  inflammatione  laborat  et  in  structura  ipsa  turbata  est,  praeterea  vero  eo 
distinguitur,  quod  corona  vasorum  circa  corneam  vividiore  rubedine  et  majore  latitu- 
dine excellit;  attamen  non  solum  coloris  augmentum  hanc  corneitidis  speciem  pecu- 
liarem designat,  sed  etiam  quaedam  formae  bulbi  mutatio,  per  quam  bulbi  pars  di- 
midia anterior  (scilicet  cornea  cum  circulo  scleroticae  1 ad  2 lineas  lato,  qui  corpus 
ciliare  tegit,)  ex  reliquo  bulbo  oculi  prorsus  tracta  videri  possit.  Si  ad  explicandam 
hanc  dispositionem  partium  uti  mavis  delineationibus  intersectionum  bulbi,  duas  pro- 
pono sub  fig.  1.  et  2.  hic  adnexas,  quas  ad  hunc  scopum  finxi. 

Fig.  1.  oculum  sanum  demonstrat:  a.  est  circulus  scleroticae  adaptatus,  ex  cu- 
jus parte  anteriore  minor  quidam  circulus  b.,  corneae  formam  depingens,  paullu- 
lum  prominet. 

Fig.  2.  oculum  corneitide,  quae  partem  oculi  mediam  prae  aliis  corripuit,  af- 
fectum illustrat,  a.  circulus  scleroticae  duos  alios  adhuc  circulos  amplectitur,  quo- 
rum alter  b.  corneae  superficiem,  alter  major  quodammodo  c.  superficiem  circuli  scle- 
roticae, qui  corneam  circumdat  et  corpus  ciliare  tegit,  depingat.  Circulus  c.  eodem 
modo  ex  a.  prominet  quam  in  fig.  1.  circulus  b.  ex  a.  Sed  ex  illo  majore  c.  de- 
nuo,  minor  circulus  b.  corneam  fingens , prorsum  excedit.  Plerumque  in  hoc  casu 
adhuc  corneae  forma  globi  segmentum  constituens  in  conicam  mutatur,  qualem  in 
fig.  2.  in  parte  anteriore  circuli  b.  quoque  delineavi. 


Fig.  /.  Fia.s>, 


Tabulae  nostrae  fig.  5.  etiam  ad  peculiarem  hanc  bulbi  formam  explicandam 
non  inepta  mihi  videtur. 

Hac  cum  specie  corneitidis  conjunctae  sunt  major  adhuc  photophobia  et  iridis 
affectio.  Exitus  hujus  speciei  et  staphyloma  corporis  ciliaris  praesertim  saluto  et 
staphyloma  iridis. 

3)  Si  pars  posterior  bulbi  praesertim  inflammatione  illa  scrofulosa  (sit  venia 
expressioni)  correpta  est.  In  hac  corneitidis  specie,  quae  rara  est  et  facile  interdum 
amaurosis  incipiens  potest  haberi,  inflammationis  corneae  symptomata  minus  clara  esse 
solent,  sclerotica  vero  rubedine  vivido  excellit,  oculi  splendor  turbatus  est  et  visus 
magis  depravatus  quam  ex  corneae  obnubilatione  consequi  deberet.  — Hujus  formae 
exitus  infaustus  est  staphyloma  scleroticae  aut  amaurosis. 

Secundum  indolem  pathologicam  morbi  duas  formas,  sicuti  in  omnibus  affectio- 
nibus localibus  scrofulosis  , etiam  in  corneitide  distinguamus  necesse  est , scii,  1)  tor- 
pidam et  2),  quae  saepius  nobis  obvenit,  jloridam.  — Ambo  eadem  ratione  iisdem- 
que  principiis  adhibitis  perpendere  licet  pro  corneitide  scrofulosa  ac  pro  aliarum  corporis 
partium  affectionibus  scrofulosis.  Symptomata  exigui  momenti,  quae  formae  torpidae 
et  floridae  corneitidis  discrimen  in  oculo  ipso  indicant,  in  fig.  2 et  3 depinxi,  ad  qua- 
rum explicationem,  ne  rerum  notarum  repetitione  lector  fatigetur,  delego. 

Haud  vereor  me  justo  longius  progressum  esse,  quum  varias,  quas  nunc  tracta- 
verim, formas  corneitidis  scrofulosae  in  unum  ordinem  colligerem  omnesque  ejusdem 
morbi  principalis  signum  declarassem;  pro  argumentis  hujus  opinionis  adhuc  per- 
missionem peto  proferendi;  quod  decursum  variarum  morbi  specierum  contemplan- 
tes maximam  aequabilitatem  reperimus,  exceptis  parvis  ex  situ  diverso  orientibus 
symptomatum  variationibus;  quod  porro  morbi  consecutivi  sive  exitus  corneitidis  in- 
fausti in  omnibus  ejusdem  sunt  indolis,  quamquam  situ  differant;  quod  tandem  anato- 
micus partium  oculi  connexus  talem  morbi  propagationem  facile  interpretatur,  id  quod 
facilius  adhuc  fieri  poterit,  si  tunica  scleroticae  et  corneae,  quam  Fraenzelius  (Zeit- 
schrift  fur  Ophthalmologie  von  Ammon.  Vol.  I.  fasc.  I.  pag.  10.  sqq.)  omnem  cor- 
neae et  scleroticae  internam  superficiem  continuo  inductu  tegere  dicit,  aliorum  per- 
scrutatorum probatione  confirmatur;  tunc  enim  membrana  per  totum  bulbum  continua 
notioni  nostrae  proposita  esset,  pons  tanquam,  qui  inflammationis  propagatione  ab  an- 
teriore parte  oculi  ad  posteriorem  maxime  opportunus  videretur.  Pro  simili  natura 
variarum  formarum  corneitidis  scrofulosae  certat  adhuc  aliorum  morborum  localium 

ex  scrofulosi  orientium  analogia,  ex  quarum  turba,  exempli  gratia,  tumores  scrofulosos 
articulationum  sive  tumores  albos  extrahamus  et  cum  illis  comparemus ; quanquam  in 
tumoribus  liis  mox  bursae  mucosae,  mox  ligamenta,  mox  cartilagines,  mox  ossa  praecipue 
inflammatione  sint  correptae,  tamen  nemini  in  mentem  venit,  eorum  formas  diversas  et  pro 
indagatione  pathologica  et  pro  consilio  therapeutico  disjungere.  — Maxime  autem 
valet  argumentum,  quod  ad  testandam  formarum  aequalitatem  deducimus  e modo  oriendi 
et  e solo,  quo  cunctae  vigent.  Omnes  enim , qui  corneitide  scrofulosa  laborant,  habitu 
scrofuloso  et  morbis  scrofulosis  aliis,  qui  recentiore  tempore  jamjam  praecesserint,  per- 
spicue nobis  demonstrant,  adfuisse  in  organismo  aegroti  praedispositionem  ad  morbos 
scrofulosos  omnis  generis.  Quo  concesso  si  causas  fortuitas  investigamus,  tres  illae  morbi 
species  non  aliarum  rerum  ope  nasci  discimus,  quam  quae  omnino  in  hominibus  scro- 
fulosa praedispositione  praeditis  morbi  localis  eruptionem  juvant,  scii,  refrigerationes 
praecipue  tempore  verno  et  initio  aestatis,  humiditatis  in  corpus  effectus,  aer  depravatus 
et  hominibus  noxius,  alimenta  mala  aliaeque  res  adhuc,  quae  illorum  numero  sunt  jun- 
gendae, uti  nemo  ignorat.  Interdum  vero  etiam  nec  ulla  quidem  causa  externa  inveniri 
potest,  sic  ut  non  possimus  morbi  localis  subitum  exortum  internae  ac  propriae  morbi 
evolutioni  non  attribuere. 


Prognosis,  nisi  morbi  decursus  jam  variorum,  qui  exitus  corneitidis  sunt,  mor- 
borum quemdam  adduxerit,  fausta  adhuc  est,  quanquam  morbus  imo  culmen  evolu- 
tionis suae  jam  attigerit  et  inflammatio  per  longius  temporis  spatium,  imo  per  men- 
ses jam  duraverit.  Conditio  vero,  sine  qua  nulla  spes,  tunc  est  justa  et  morbo  con- 
veniens curatio,  quae  et  a medico  et  ab  aegroto  eximia  patientia  continuatur;  perse- 
verantia vero  in  curando  morbo  strenue  utatur  necesse  est,  quum  ad  sanationem  ap- 
propinquatio lentissima  sit,  sic  ut  interdum  post  quatuor,  sex,  duodecim  et  plures  ad- 
huc menses  curae  metam  tantum  adtingere  possis.  Hanc  lentissimam  curationem  non 
amplius  miraberis,  si  in  memoriam  revocaveris,  in  curando  hoc  morbo  plus  interesse 
universi  organismi  morbum,  scrofulosin,  tollere,  quam  immediatim  inflammationem  com- 
pellere. Emendationis  indolis  scrofulosae  lentitudinem,  imo  omnibus  rebus  eximie  faven- 
tibus, quisque  novit,  qui  scrofulosos  unquam  curaverit.  Ne  sanationis  finis  justo  magis 
adhuc  differatur,  inflammationis  per  methodum  antiphlogisticam  curationem  ad  id  so- 

lummodo  extendere  licet,  quod  inflammatio  impediatur  augeri  et  telarum  mutationes 
morbosas  efficere.  Omnis  enim  actio  methodus  antiphlogisticae  scrofulosi^  favet  et  sa- 
nationem amplius  adhuc  profert.  — Infausta  quaedam  complicatio  morbi  est  casus 
ille  haud  rarissimus,  quum  pannus  cum  corneitide  est  conjunctus;  hic  casus  quidem 
non  spe  sanationis  omnino  caret,  tam  arduam  vero  praebet  medelam,  ut  ante  anni, 
interdum  quoque  plurium  annorum,  lapsum,  finem  curationis  felicem  te  assecutum  iri 
sperare  non  possis. 


Priusquam  ad  therapeuticas  quasdam  adnotationes  de  curanda  corneitide  ag- 
grediar, exitus  varii,  qui  huic  morbo  est,  imagines  diversas  ponere,  justum  mihi  vi- 
detur. Et  quidem  describam , quam  conditionem  praebeant  oculi , non  modo  qui  li- 
bero morbi  decursu  sine  ullo  medici  curatione  dediti  et  telarum  destructionibus  laesi 
essent,  sed  etiam  qui  justa  medendi  ratione  adhibita  ad  pristinam,  quantum  fieri  po- 
tuit, integritatem  reducerentur. 

Exitus  corneitidis  infaustos  sive  morbos  illius  consecutivos , si  ordinem  anatomi- 
cum sequi  licet,  hosce  saluto: 

Leucoma , quale  in  fig.  10.  depinxi;  leucoma  corneitidem  sequens  nihil  pecu- 
liaris ab  indole  leucomatum  generali  discrepantis  habet. 

Staphyloma  corneae , quum  cornea  et  iris  inflammatae  sub  morbi  decursu 
coaluerint. 

Atresia  pupillae,  iritidis  sequela. 

Staphyloma  iridis,  quod  Fridericus  Jaeger  primum  cognovit  et  explicavit, 
quanquam  observationes  suas  et  accuratiores  investigationes  nondum  in  publicum  pro- 
tulerit. — Aequo  modo  ac  cetera  staphylomata  originem  ducunt  ex  eo , quod  in- 
flammationis ope  membrana  quaedam  oculi  quoad  texturam  suam  mutatur,  tenuatur 
et  tunc  ob  diminutam  cohaerentiam  cum  alia  subjiciente,  concreta  et  per  illam  pellu- 
cente  tela  foras  pellitur,  qua  ratione  tumores  illi  staphylomatosi  conformantur;  sic  in 
corneitide  scrofulosa  iridis  textura  inflammatione  non  modo  mutata  et  tenuata  est,  sed 
uvea  etiam  cum  iride  arcte  coalescens  atque  per  hanc  pellucens  nigrum  colorem 
huic  membranae  tribuit.  Iris,  quum  in  humore  aqueo  libere  pendens  aequo  modo 
ex  posteriore  ac  ex  anteriore  parte  prematur,  non  ad  formandos  tumores  staphylo- 

matosos  propellitur.  — Staphylomata  iridis  diversas  praebent  imagines:  mox  nigram 
colorationem  pari  modo  supra  omnem  iridem  reperimus  extensam,  versus  marginem 
pupillarem  textura  iridis  plerumque  tamen  magis  conservata,  conf.  fig.  9.;  mox  color 
niger  orbiculatim  margini  externo  iridis  inhaeret,  uti  in  fig.  8.  juxta  staphyloma  corporis 
ciliaris  depinxi;  mox  tandem  coloratio  nigra  in  iride  triangularem  celebrat  formam; 
basis  maculae  triangularis  tunc  margini  externae,  cacumen  margini  internae  seu  pu- 
pillari respondet.  In  fig.  10.  tabulae  duo  staphylomata  iridis  triangularia  depinxi, 
quae  pone  leucoma  marginem  inferiorem  versus  sunt  sita,  dum  versus  angulum  ex- 
ternum oculi  pupilla  artificialis  coredialysi  formata  aspectum  simillimum  praebet;  plura 
de  lioc  casu  in  explicatione  tabulae  invenies.  Staphylomatum  iridis  triangularium  co- 
lor interdum  tam  niger  est,  ut  pupillam  artificialem  coredialysi  factam  maxime  simu- 
lent. Hujusmodi  casum  atresia  pupillae  complicatum  Jaeger  observavit,  in  quo  au- 
tem per  veram  pupillae  artificialis  coredialysi  formationem  simul  aegrotae  visum 
restituit  et  semet  ipsum  convicit  maculas,  quas  primum  locos  in  iride  perforatos  sive 
pupillas  artificiales  putaverit,  non  esse  nisi  partes  iridis  morbo  mutatas  nigroque  colore 
insignes  sive  staphylomata  iridis : hujus  casus  delineationes  ad  demonstrandam  rem 

peridoneas  Jaeger  perficere  curavit.  — Quando  ejusmodi  maculas  contemplamur  et 
discrimen  inter  perforationem  et  colorationem  nigram  iridis  indagamus,  auxilium  satis 
commodum  assequimur,  si  per  vitrum  forma  convexa  tornatum  lucem  condensatam 
in  maculas  istas  conducimus. 

Staphyloma  corporis  ciliaris  haud  raro  corneitidem  scrofulosam  sequitur,  prae- 
sertim quidem  speciem  illam,  qua,  uti  pag.  6.  demonstravi,  corpus  ciliare  prae  cete- 
ris oculi  partibus  inflammatione  correptum  est.  — Stapliyloma  corporis  ciliaris  ejus- 
que  indoles  tam  praeclari  ratione  a Walther  (Journal  fur  Chir.  und  Augenheilk. 
Vol.  III.  fasc.  1.  1822.  Ueber  die  Krankheiten  des  Ciliarsystems. ) descriptum  ac 
ab  omnibus  literarum  medicarum  cultoribus  illo  duce  cognitum  est,  ut  superfluum 
putam,  plura  hic  de  morbo,  stapliyloma  corporis  ciliaris  dicto,  disserere.  In  tabula 
nostra  fig.  8.  casum  minoris  gradus  depinxi,  bonam  ac  justam  imaginem  morbi  non- 
dum ad  deformitatem  monstruosam  provecti  plus  ad  confirmandam  artem  diagnosticam 
valere,  quam  monstrorum  pathologicorum  picturas,  censens. 

Stapliyloma  scleroticae  plerumque,  ut  etiam  Lechla  (de  Staphylomate  sclero- 
ticae.  Diss.  inaug.  Lipsiae.  1880.  p.  15.)  docet,  ex  inflammatione  proficiscitur,  et 
quidem  verisimile  est,  illud  praesertim  ex  tertia  corneitidis  specie,  in  posteriore  parte 

bulbi  vigente,  ortum  ducere.  In  hoc  quoque  casu  morbus  se  evolvit  generalem  ra- 
tionem ortus  staphylomatis  sequens,  scif  Scleroticae  textura  inflammationis  ope  mu- 
tatur, cohaerentia  illius  diminuitur,  a choroidea  cum  illa  concreta  et  pellucente  coe- 
ruleo colore  praeditur  ac  tandem  foras  extenditur.  — Fig.  7.  casum  nondum  plane 
excultum,  in  quo  inflammationis  levior  gradus  adhuc  persistit,  accuratissime  depictum 
invenies,  conf.  Explic.  tab. 

Amaurosis  plerumque  imperfecta  interdum  etiam  exitus  corneitidis  esse  potest. 
In  systemate  ciliari  inflammatione  offenso  amaurosis  illius , quae  prognosi  fausta  non 
gaudet,  originem  quaerendam  puto. 

Ut  jam  de  prognosi  corneitidis  disserens  satis  demonstravi,  inflammatio  saepe 
idoneis  remediis  adhibitis  adhuc  solvitur,  sic  ut  cornea  pellucida  conservetur;  sed  etiam 
in  hoc  faustissimo  quidem  casu  corneitidis  vestigia  non  omnino  arci  possunt,  quum 
forma  normalis  interdum  restitui  nequeat.  Hoc  casu  enim  in  superficie  corneae  ite- 
rum pellucidae  remanent  plana  parva  secundum  cristallorum  modum  posita,  quae 
Galli  fa^ettes  vocant.  Plana  haec  duplica  ratione  collocata  esse  possunt;  aut  a mar- 
gine ad  mediam  corneam  in  qualibet  illius  parte  tendunt,  aut  marginem  externam 
corneae  sequentia  orbiculum  leviter  excavatum  constituunt.  In  prima  serie,  qua  plana 
a margine  ad  mediam  corneam  procedunt,  superficies  corneae  speciem  habet  globuli, 
a cujus  facie  particula  tenuis  cultro  resecta  est,  ac,  si  plana  pluria  juxta  se  invicem 
adsunt,  cornea  vitro  in  plana  diversa  tornato  (brillantirt)  aliquomodo  similis  redditur, 
uti  fig.  11.  in  superiore  corneae  parte  docet.  In  secunda  autem  serie,  in  qua  pla- 
num orbiculare  corneae  marginem  externum  ornat,  oculus  arcu  senili  s.  Gerontoxonte 
praeditum  videtur.  Talem  oculum  in  fig.  6.  a juvene  hungaro  depinxi,  qui  antea 
corneitide  scrofulosa  posterioris  bulbi  partis  laboraverat , post  quam , simul  cum  am- 
blyopia longe  profecta,  orbicularis,  leviter  excavata,  justo  minus  pellucida  linea,  a 
margine  scleroticae  lineam  dimidiam  distans,  orta  erat,  quae  Gerontoxon  praematurum 
simulat,  conf.  Expl.  tabi.  — 

Post  faustissimum  vero  corneitidis  scrofulosae  decursum,  quem  nec  ulla  quidem 
formae  mutatio  secuta  sit,  semper  tamen  peculiaris  quid  in  oculi  vultu  remanet  nec 
non  visus  debilior  et  brevior.  De  quibus  hic  loquor,  mutationes  texturam  et  colorem 
iridis  atque  splendorem  formamque  corneae  spectant.  In  iride  delineationes  fibrarum  non 
tam  distinctae  sunt,  quam  in  oculo  sano,  et  colori  illius  inhaeret  obscuri  et  cinerei  quid, 
sic  ut  oculum  accurate  intuens  opinari  possis,  iridem  allitam  et  inductam  esse  colore 

cinereo  fusco,  quo  fibrarum  delineatio  sit  deleta.  Corneae  splendorem  paullulum  di- 
minutum invenies,  quia  haec  membrana,  pelluciditate  restituta,  tamen  aspectum  vitri  le- 
viter pulvere  aspersi  conservat.  Corneae  forma  interdum  conice  protracta  remanet, 
qualem  pag.  6.  descripsi  et  corneitidi  scrofulosae  corpus  ciliare  afficienti  attribui. 
Peculiaris  hic  oculi  vultus,  quem  fig.  12.  depinxi,  corneitidi  scrofulosae  proprius  est 
et  signum  haberi  poterit  hujus  morbi  antecessi. 


Therapeuticas  quasdam  adnotationes  adhuc  adjuncturo  certe  in  animo  tantum 
esse  potest  generalia  quaedam  adferre , quum  scrofulosis  medela  majoris  momenti  est 
ad  sanandam  corneitidem  scrofulosam , quam  curatio  oculi  localis , cujus  solummodo 
est,  vigilare,  ne  inflammatio  modum  excedat  et  telarum  mutationes  insanabiles  gignat. 
Mihi  vero  non  in  mentem  venire  potest,  scrofulosis  medendi  rationem  hic  tractare  et 
de  immutationibus  disserere,  quae  e constitutione,  aetate,  sexu  et  vitae  ratione,  e 
coelo,  anni  temporibus,  ex  tot  aliis  causis  tandem  possint  oriri.  Initio  curae,  quum 
inflammatio  adhuc  vigeat,  saepissime,  quanquain  Guthrie  1.  c.  pag.  317  hoc  repugnat, 
opus  est,  sanguinis  emissiones  quasdam,  praesertim  locales  ante  aut  pone  auriculas, 
instituere,  ad  remittendam  inflammationis  violentiam;  quod  quum  factum  sit,  juxta  ap- 
plicationem methodus  antiscrofulosae  conditione  ac  indole  aegroti  adaptandae,  me- 
dicus remediis  et  generalibus  et  localibus  prospiciat  necesse  est,  ut  irritabilitas  nimis 
adaucta,  quae  scrofulosi  laborantibus  propria  eoruinque  morbis  localibus  prosperrima 
esse  solet,  diminuatur , id  quod , docente  Guthrie , optime  efficitur  emetico , bis  terve 
per  hebdomadem  porrecto;  in  hoc  morbo  illius  effectum  observandi  mihi  non  occasio 
fuit;  ad  eundem  scopum  balneis  uti  potes  aut  diaphoreticis,  Nitro  ac  Pulvere  Doveri, 
ac  interdum  quoque  derivatione  vesicantium;  inter  remedia  localia  maxime  laudandae 
sunt  frictiones  cum  Belladonna,  Hyosciamo  vel  Opio  in  regione  supraciliari.  Maxime 
noxium  est  remedia  in  oculum  ipsum  applicare,  exceptis  forsan  vaporibus  e laudano 
confectis , quos  Guthrie  eximia  laude  ornat.  Irritabilitate  totius  organismi  diminuta, 
remedia  quaerere  interest,  quibus  et  scrofulosis  frangitur  et  inflammatio  moderatur; 
optima  tunc  habeamus  mercurii  praeparata,  ac  prae  aliis  Calomel  in  parvis  dosibus 
caute  datum , ne  fortior  corporis  irritatio  inde  subsequatur.  Quum  in  curanda  cor- 
neitide  scrofulosa  maximi  intersit,  viribus  parcere  illasque  augere  ac  organorum  repro- 

ductione  inservientium  motui  imprimis  prospicere,  haud  ineptum  est,  remediis  amaris 
et  resinosis  invicem  uti  sub  decursu  hujus  morbi,  qui  cura  longe  et  patienter  protracta  eget ; 
ad  hanc  finem  magno  emolumento  radicem  Senegae,  resinam  Guajaci,  radicem  ac  resi- 
nam Jalappae  in  dosi  minore  et  extractum  radicis  Taraxaci  adhibeas.  Quum  sub 
ipsa  cura  aut  externis  aut  internis  causis  excitata  inflammationis  vis  interdum  augeatur, 
optimum  in  morbi  conditionem  effectum  non  modo  ex  usu  mercurii,  sed  etiam  ex  usu 
Cali  tartarici,  Magnesiae  nec  non  Nitri  cum  laxantibus  salinis  conjuncti  provenire  vides; 
Amnion  1.  c.  pag.  258  terram  ponderosam  salitam  aquae  laurocerasi  admixtam  maxime 
laudat.  — Quae  generalia  hic  adnotavi  docent,  morbi  curam  caute  et  varium  de- 
cursum morbi  diligenter  observando  dirigi  debere,  qua  de  causa  specialis  medendi 
methodus  pro  hoc  morbo  etiam  proponi  non  possit.  Sin  vero  regulas  nunc  demum 
relatas  sequimur,  certissima  nobis  spes  est,  fore  ut  morbum  ad  faustam  finem,  ad  sta- 
tum integrum  organi  perducamus ; metam  vero  attingere  post  mensium  lapsum  tantum 
contigit  et  sine  magna  medici  aeque  ac  aegroti  perseverantia  spes  medelae  omnino 
evanescit.  — Remedia  localia,  quae  in  ipsam  oculi  superficiem  applicantur,  noxia 
duco  nonnullis  casibus  exceptis,  in  quibus  inflammationis  ac  totius  morbi  vis  jam  victa 
sit,  sed  quaedam  adhuc  corneae  macula  sive  obnubilatio  remanserit;  tunc  ad  augen- 
dam vim  resorbentem  corneae , quoad  conditionem  casus  aut  solutione  Aluminis , aut 
levi  unguento  Mercurii  praecipitati  rubri,  aut  solutione  Argenti  nitrici,  aut  Laudano 
liquido  Sydenhami  uti,  opportunum. 

Explicatio  tabulae. 


F I G.  1. 

Imago  oculi  sinistri  puellae  sedecim  annorum,  habitu  ac  totius  corporis  evolutione 
tenerrima  praeditae,  quae  inde  ab  infantia  sua  scrofulosi  laboraverat;  in  aetatis  suae  anno 
quindecimo  primum  in  oculis  et  praesertim  in  sinistro  oculo  irritabilitate  aucta  et  tunc  etiam 
doloribus  vexata  est.  Corneitis  tunc  lento  quidem  sed  regulari  modo  decursum  illum  gene- 
ralem, quam  in  primis  pagellis  antecedentibus  exposui.  Culmine  morbi  post  quinque  men- 
ses agresso  oculus  sinister  aspectum  praebuit  in  fig.  1.  propositum  ac  coloribus  accuratissime 
depictum.  Cornea  turbida  est  lacteo  leviter  rosaceo  colore  tincta,  et  pelluciditate  ita  turbata, 
ut  pupillam  justo  magis  contractam  vix  umbrae  similem  videre  possis.  Tota  corneae  super- 
ficies vesicalis  parvissimis  sive  arena  subtilissima  adspersa  tegi  videtur  accuratius  perscrutandi, 
quod  symptoma  etiam  in  fig  1.,  quantum  potest,  depingere  studui.  In  parte  superiore  cor- 
neae juxta  marginem  macula  fusca  adest  in  margine  corneae  colore  densiore  insignis,  quae  ad 
latitudinem  lineae  unius  versus  mediam  corneae  partem  se  extendens  sensim  sensimque  evanes- 
cit. Opinionem,  maculas  istas  ex  sanguine  in  vasibus  corneae  stagnante  originem  ducere, 
pag.  5.  exposui.  Corneae  marginem  proxime  circumdat  corona  vasorum  rosaceorum,  quae  in 
ipsa  sclerotica  posita  sunt,  atque  hic  et  illic  supra  marginem  corneae  procedunt.  Adfuit  cete- 
roquin  adhuc  photophobia  mediocri  gradus,  nec  non  aucta  lacrimarum  secretio.  — Hanc 
figuram  generalem  corneitidis  in  parte  bulbi  anteriore  situm  habentis  imaginem  censeo. 

Fig.  2. 

Formae  torpidae  corneitidis  scrofulosae  icon,  quam  e puella,  sedecim  annos  nata,  de- 
sumsi,  cui  habitus  scrofulosus  ille  erat,  qui  fibra  laxa  et  cute  tumida  quodammodo  sed  fri- 
gida et  livida  excellit.  Inertia  virium  organismi  huic  formae  propria  etiam  in  oculo,  quum 
scrofulosi  aegrotet,  recognosci  potest;  inflammationis  activae  signa,  id  est,  dolor,  irritabilitas 
adaucta,  ac  vasorum  status  excitatus,  multo  minore  gradu  enim  adsunt,  quam  in  aliis  cornei- 
tidis scrofulosae  casibus  adesse  solent.  Ergo  aegrota  nec  de  photophobia  nec  de  dolore  val- 
dopere  conquerebatur,  rubedo  levissimus  solummodo  corneae  marginem  circumdabat,  et  in 
cornea  inertia  virium  organicarum  eo  designabatur,  quod  pelluciditas  non  modo  valdopere 

turbata  erat,  ita  ut  omnino  nulla  pars  iridis  per  illam  posset  animadverti,  sed  etiam  quod 
ipsa  cornea  lardosam  speciem  prae  se  ferebat;  in  superficie  corneae  maculae  fuscae,  sangui- 
nem in  vasibus  stagnantem  designantes,  plures  ac  summopere  diffusae  aderant.  In  decursu 
morbi,  praesertim  in  vacillante  inflammationis  conditione  inertior  morbi  indoles  aequo  modo 
cognosci  potuit.  Sanatio  tarda  sed,  justa  medendi  ratione  adhibita,  certa  est  etiam  huic  spe- 
ciei, uti  casus  depicti  decursus  me  docuit. 

F i G.  3. 

Formae  floridae  corneitidis  scrofulosae  icon  e puella,  octo  annos  nata,  depicta  est.  Ha- 
bitus floridus  eximie  toti  corpori  proprius  erat;  cutis  tenera  rubedine  vivido  colorata  staturam 
ornabat  maxime  gracilem  sed  in  omnibus  partibus  bene  nutritam;  oculus  ipse  rubedine  vivido, 
paene  coccineo,  in  palpebrarum  marginibus  et  in  caruncula  lacrimali  excellebat;  cornea  tur- 
bida, illi  fig,  1.  descriptae  ceteroquin  similis,  magis  flavescentem  rosaceum  colorem  in  tela 
sua  exhibebat  et  corona  vasorum  corneam  circumdans  magis  coccineo  colore  fulgebat;  vasa 
coronae  hujus  frequentia  in  corneam  transeunt  ibique  etiam  maculam  parvam  in  margine 
corneae  externa  positam  formant , quae  vero  in  hac  corneitidis  specie  non  fusca  sed  coeru- 
leo - coccinea  est. 

F I G.  4. 

Oculus  sinister  juvenis  viginti  duos  annos  nati,  corneitide  scrofulosa,  quae  mediam  bulbi 
partem  prae  aliis  corripuit,  affectus.  Habitus  aeque  ac  omnis  aegroti  conditio  florida  erat, 
sic  ut  symptomata  quae  sub  fig.  3.  exposui,  etiam  huic  tribui  debent.  Praeter  communia 
vero  symptomata  corneitidis  in  parte  bulbi  media  florentis,  observatu  digna  est  bulbi  confor- 
matio morbo  mutata.  Cornea  enim  cum  corona  vasorum  adjacente  ex  bulbi  parte  posteriore 
prorsum  tracta  videtur,  id  quod  umbra  palpebrae  superioris  describere  vult. 

Fig.  5. 

Oculus  idem,  sub  fig.  4,  demonstratus,  a latere  externo.  Hanc  iconem  confeci,  ut  cla- 
rius adhuc  formae  mutationem,  quae  corneae  in  corneitide  mediae  bulbi  partis  propria  esse 
solet,  depingerem.  Haec  figura  praecipue  corneae  conformationem  conicam  demonstrat  et  di- 
versam directionem  quam  scleroticae  pars  posterior  et  annulus  illius,  qui  l£  ad  2 lineas  la- 
tus corneam  circumdat,  sequuntur.  Directionis  superficierum,  quas  nominavi,  discrimen  striam 
levissimam  orbicularem  a corneae  margine  1^  ad  2 lineas  distantem  gignit,  quam  umbra 
palpebrae  superioris  designare  conatus  sum. 

Fig.  6. 

Oculus  dexter  juvenis  hungari  viginti  octo  annos  nati,  qui  in  aetate  puerili  pluribus 
morbis  localibus  scrofulosis  affectus  erat , nominatim  glandularum  colli  tumoribus , frequente 

angina  tonsillari,  et  exanthemate  quodam  scrofuloso;  per  aetatis  suae  annum  vigesimum 
quartum  et  quintum  in  oeulo  dextro,  secundum  relationem  suam,  corneitide  laboravit  levio- 
ris gradus  quoad  symptomata  externa,  simul  vero  etiam  videndi  facultas  valdopere  est  tur- 
bata. Soluta  inflammatione  non  modo  amaurosis  paene  perfecta  remansit  sed  etiam  mutatio- 
nes quaedam  in  forma  ac  textura  membranarum  bulbi,  ad  quas  celebrandas  icon  fig.  6,  pro- 
positam secundum  ipsam  naturam  confeci.  Mutatio  in  cornea  conspicua  est  illa,  quae  Ge- 
rontoxon  simulat,  corneae  conditio,  qua  annulus  leviter  excavatus  et  turbidus  corneae  mar- 
ginem concomitans  formatur  ope  planorum  parvulorum  (facettes)  orbiculatim  distributorum, 
de  quibus  in  cornea  post  corneitidis  finem  interdum  remanentibus  pag.  11.  disserui.  Ut 
melius  de  corneae  reliquae  superficie  sphaerica  possit  judicari,  juxta  annulum  illum  fenestrae 
lucem  reflectam  in  externo  corneae  latere  depinxi.  Levis  adhuc  oculi  alteratio , quam  pin- 
gendo non  omisi,  animadvertenda  est  juxta  marginem  corneae  angulum  externum  oculi  spec- 
tantem; illic  enim  sclerotica  inflammatione  attenuata  est  sic  ut  choroidea  vel  potius  corporis 
ciliaris  partes  coeruleo  colore  per  scleroticam  transluceant  atque  hac  ratione  levissimum  gra- 
dum staphylomatis  corporis  ciliaris  partialis  constituant. 

Fig.  7. 

Oculus  sinister  feminae  viginti  sex  annos  natae,  in  quo  inflammatio  partis  posterioris 
bulbi,  quanquam  moderata  quodammodo , adhuc  perdurat,  id  quod  colore  rosaceo  levi  totius 
scleroticae,  vasis  rectis  rubrioribus  per  scleroticam  ad  corneam  radiatim  decurrentibus , nec  non 
corneae  statu  paullulum  turbido  testatur;  ad  haec  inflammationis  signa  accedebant  adhuc 
amaurosis  quaedam  indicia,  scii,  inertia  iridis  in  mutanda  pupillae  forma,  ac  visus  major  de- 
pravatio, quam  quae  ex  statu  corneae  leviter  turbido  posset  explicari,  Quanquam  inflammatio 
vigeat  adhuc,  tamen  initium  jam  actum  est  ad  infaustum  morbi  exitum,  i.  e.  ad  formationem 
staphylomatis  scleroticae  in  parte  superiore  externa  bulbi;  illic  enim  scleroticam  jam  atte- 
nuatam, choroidea  subjiciente  ac  translucente  coeruleo  colore  tinctam  et  paulo  extrorsum 
propulsam  esse  in  icone  accuratissime  ad  naturam  picta  animadvertimus. 

Fig.  8. 

Oculus  dexter  ejusdem  feminae,  cujus  oculum  sinistrum  fig.  7.  exhibet.  In  hoc  oculo 
corneitis  quidem  jam  extincta  est,  sed  majores  etiam  jamjam  se  formarunt  degenerationes, 
corneitidis  morbos  consecutivos  constituentes,  quorum  in  imagine  hac  duos  habemus,  sciL 
stapliyloma  corporis  ciliaris,  et  staphyloma  iridis.  Staphyloma  corporis  ciliaris,  leviore  gradu 
hic  tantum  evolutum,  annulum  vix  convexum  format  circum  corneam,  quae  ipsa  ab  illo  paul- 
lulum antrorsum  tollitur;  annulus  hic,  sclerotica  cum  corpore  ciliari  concreta  formatus,  co- 
lore coeruleo  excellit , qui  vero  in  annulo  ipso  plures  sinus  delineat  colore  magis  minusve 

coeruleo  aut  violaceo;  conjunctivae  vasa  supra  staphyloma  decursum  suum  continuunt;  — 
iris  staphylomate  iridis  orbiculari  affecta  est,  de  hoc  vero  in  explicatione  fig.  9.  accuratiora 
invenies.  Morbi  hi  amaurosi  imperfecta  concomitabantur. 

Fig.  9. 

Oculus  sinister  viii  triginta  annorum  staphylomate  iridis  completo  insignis.  Corneiti- 
dem  scrofulosam  jam  decem  annis  ante  perpessus  erat,  post  quam  visus  in  utroque  'oculo 
valdopere  debilitatus  et  iridis  singularis  color  niger  secuti  sunt.  In  oculo  dextro  color  niger 
non  supra  totam  iridem  sed  supra  ejus  marginem  externum  solum  expansus  erat,  in  sinistro 
vero,  quem,  depinxi,  color  niger  etiam  marginem  pupillarem  attigit.  Morbum,  Fridericum 
Jaeger  sequens,  staphyloma  iridis  nominavi,  quia  modus  oriendi  staphylomatum  in  universum 
et  huic  morbo  originem  dat;  iris  enim  inflammatione  mutatur,  tenuatur,  cum  uvea  coalescit 
et  hac  translucente  nigro  colore  tingitur.  Versus  marginem  pupillarem  iris  non  tantopere 
mutata  et  colorata  esse  solet  quam  in  margine  externo. 

Fig.  10. 

Duas  iterum  sequelas  corneitidis  scrofulosae  depingit,  et  leucoma  corneae  et  staphylo- 
ma iridis  triangulare.  Imago  haec  adhuc  memoratu  dignum  est  ob  aetatem  progressam  femi- 
nae, cujus  oculum  illam  conficiendo  illustravi.  Femina  nunc  quinquaginta  duos  annos  nata 
in  quinquagesimo  aetatis  suae  anno  in  utroque  oculo  corneitide  scrofulosa  torpida  erat  af- 
fecta; in  sinistro  oculo  superata  inflammatione  remanserunt  leucoma  corneae  ac  duo  staphy- 
lomata  iridis ; oculus  dexter  inflammatione  est  destructus , et  tunc  arcus  supraciliaris  ossis 
frontalis  in  latere  dextro  afficiebatur  inflammatione,  quae  decursum  communem  inflammationis 
ossium  scrofulosae  sequens,  adhuc  persistit.  Leucoma  corneae,  omnem  hujus  membranae 
pelluciditatem  abstulit  excepto  in  margine  inferiore  externo  unam  lineam  lato;  quum  leucoma 
nihil  peculiaris  habeat  ad  illustrandam  corneiiidem  idonei,  de  hoc  non  amplius  verba  faciam. 
Praeter  leucoma,  quod  videndi  facultate  aegram  privavit,  depinxi  adhuc  in  inferiore  parte 
corneae  staphylomata  iridis  et  in  externa  illius  versus  angulum  oculi  spectante  parte  pupil- 
lam artificialem  a Friderico  Jaeger  factam.  Ante  coredialysin  institutam  non  nisi  duas  illas 
maculas  in  inferiore  iridis  parte  sitas  per  corneae  partem  pellucidam  animadvertere  licuit; 
quanquam  hae  pupillam  artificialem  simularent,  tamen  aegrota  nihil  videre  potuit,  imo,  si 
vitro  forma  convexa  tornato  lucem  condensatam  in  illas  maculas  conduximus , nos  non  am- 
plius fugit,  iridem  non  esse  perforatam  sed  coloratam  colore  nigro  subfusco.  Jaeger  tunc  coredia- 
lysi  instituit  pupillam  artificialem  versus  angulum  externum  oculi,  per  quam  aegrota  tantum 
saltem  videre  didicit,  ut  sine  duce  ambulare  posset.  Fig.  10.  ergo  staphyloma  iridis  triangu- 
lare juxta  pupillam  artificialem  depingit,  et  difficile  inter  utraque  discrimen  docet. 

F I G.  11. 

Oculus  dexter  feminae  viginti  annorum,  quae  in  quindecimo  et  sedecimo  aetatis  suae 
anno  corneitide  scrofulosa  anterioris  bulbi  partis  laboravit.  Remediis  idoneis  inflammatio 
tunc  plane  extincta  est,  sic  ut  cornea  integra  sua  pelluciditate  postea  gauderet;  attamen  vero 
videndi  facultas  levi  modo  semper  turbata  remansit , de  qua  re  , quum  accuratius  investigares 
oculum,  causam  in  singulari  corneae  conditione  sive  commutatione  invenire  non  difficile 
erat.  In  superiore  corneae  parte  enim  conspicere  licuit  plana  parva  juxta  se  invicem  posita  et 
tanquam  acuminibus  inter  se  disjuncta , sic  ut  corneae  superior  pars  similis  esset  vitro  sphaerico 
in  plana  diversa  tornato  (brillantirt).  Hanc  corneae  superficiem  corneitidis  sequelam  esse, 
haud  raro  observare  occasio  se  offert. 

F i g.  12. 

Haec  imago  depingit  oculi  aspectum,  qui  post  faustissimum  corneitidis  scrofulosae  de- 
cursum semper  inveniri  potest.  Splendor  oculi  aliquomodo  diminutus  et  fibrarum  iridis  de- 
lineationes non  tam  distinctae,  symptomata  sunt,  quae  cum  obscuro  ac  cinereo  colore,  quo 
iris  inducta  videtur,  nos  docent,  adfuisse  quondam  in  hoc  oculo  corneitidem  scrofulosam. 

